รัฐบาลพร้อมแก้ปัญหาการประกอบกิจการก่อสร้างให้กับทุกฝ่ายอย่างเต็มที่ เตรียมนำข้อเสนอตั้งแคมป์คนงานในพื้นที่ก่อสร้างให้นายกรัฐมนตรีพิจารณา
นายอนุชา นาคาศัย รัฐมนตรีประจำสำนักนายกรัฐมนตรี ประชุมพิจารณากำหนดแนวทางการให้ความช่วยเหลือผู้ประกอบกิจการก่อสร้าง ซึ่งเป็นไปตามที่สมาคมอุตสาหกรรมก่อสร้างไทย ในพระบรมราชูปถัมภ์ ได้มีหนังสือขอความอนุเคราะห์ให้รัฐมนตรีประจำสำนักนายกรัฐมนตรีเป็นเจ้าภาพจัดการประชุมเรื่องการใช้รถบรรทุกน้ำมันสำหรับธุรกิจก่อสร้าง โดยมีหน่วยงานที่เกี่ยวข้องเข้าร่วม อาทิ กรมธุรกิจพลังงาน ผู้แทนกรมการขนส่งทางบก กรมโรงงานอุตสาหกรรม กรมโยธาธิการและผังเมือง และนายกสมาคมอุตสาหกรรมก่อสร้างไทย ในพระบรมราชูปถัมภ์รัฐมนตรีประจำสำนักนายกรัฐมนตรี เปิดเผยภายหลังการหารือว่า รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยทุกภาคส่วน รวมถึงภาคเอกชน ผู้ประกอบการ ซึ่งในการดำเนินงานต่างๆ ตามข้อเสนอนั้นต้องยึดตามกฎระเบียบของบ้านเมืองและนึกถึงประชาชนส่วนรวมเป็นหลัก สำหรับการหารือในครั้งนี้ตนเองทำหน้าที่เป็นตัวกลาง ในการประสานงานเพื่อให้หน่วยงานที่เกี่ยวข้องได้มาหารือร่วมกัน เพื่อให้ความช่วยเหลือตามที่ทางสมาคมฯ ได้ยื่นหนังสือมา โดยเบื้องต้นในเรื่องของยานพาหนะขนส่งน้ำมันเชื้อเพลิงที่มีหัวจ่ายน้ำมัน มีหลายส่วนเกี่ยวข้องจึงต้องมีการหารือโดยละเอียดและรอบคอบอีกครั้ง ส่วนเรื่องของการตั้งแคมป์คนงานในพื้นที่ก่อสร้าง จะนำเรื่องนี้หารือกับนายกรัฐมนตรีเพื่อพิจารณามอบหมายหน่วยงานที่เกี่ยวข้องต่อไปทั้งนี้ที่ผ่านมานายกรัฐมนตรี ได้สั่งการหน่วยงานที่รับผิดชอบเร่งแก้ไขปัญหา บรรเทาความเดือดร้อนของประชาชนและผู้ประกอบการด้านต่างๆ ภายใต้สถานการณ์การแก้ไขปัญหาการแพร่ระบาดโควิด-19 ควบคู่ไปด้วย ซึ่งยืนยันทำทุกอย่างให้เดินหน้าต่อไปได้ และขอให้เชื่อมั่นว่ารัฐบาลพร้อมดูแล แก้ไขปัญหาอย่างเต็มที่